# **N Á J O M N Á Z M L U V A**

uzatvorená podľa § 663 a nasl. zákona č. 40/1964 Z.z. Občiansky zákonník v znení neskorších predpisov

**Zmluvné strany**

1. **Prenajímateľ: Obec Lednické Rovne**

sídlo: Námestie Slobody 32, 020 61 Lednické Rovne

IČO: 00317462

DIČ: 2020615597

v zastúpení: **Mgr. Marian Horečný - starosta obce**

číslo účtu v tvare IBAN: SK26 5600 0000 0029 9632 7001

*(ďalej len „Obec Lednické Rovne“ alebo „prenajímateľ“)*

1. **Nájomca: MEGAWASTE SLOVAKIA s.r.o.**

Sídlo: Hliny 1412, 017 07 Považská Bystrica

IČO:36 265 144

DIČ: 2021888022

IČ DPH: SK 2021888022

v zastúpení: **Ing. Viliam Staník - konateľ**

**Ing. Róbert Bušfy - konateľ**

Registrácia: OR Okresného súdu Trenčín, Oddiel: Sro, Vložka číslo: 18147/R

Bankové spojenie: Tatra banka a.s.

IBAN účtu: SK14 1100 0000 0026 2778 5154

*(ďalej len „ MEGAWASTE SLOVAKIA“ alebo „nájomca“)*

***Preambula***

1. **Spoločnosť MEGAWASTE SLOVAKIA s.r.o.** je právnickou osobou riadne založenou podľa platného práva Slovenskej republiky. Spoločnosť je podnikateľským subjektom v oblasti nakladania s odpadmi v súlade so zákonom č. 223/2001 Z.z.. Spoločnosť MEGAWASTE SLOVAKIA s.r.o. sa **Rámcovou zmluvou o spolupráci zo dňa 27.09.2012**zaviazala, že bude súčinná pri realizácii projektu “*Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa*”, ktorej cieľom je vybudovanie 2. kazety rozšírenia kapacity skládky.
2. **Obec Lednické Rovne** je v zmysle § 1 zák. o obecnom zriadení samostatným územným samosprávnym a správnym celkom Slovenskej republiky; združuje osoby, ktoré majú na jej území trvalý pobyt. Obec je právnickou osobou, ktorá za podmienok ustanovených zákonom samostatne hospodári s vlastným majetkom a s vlastnými príjmami. V zmysle ust. § 29 zák. o obecnom zriadení majetok obce, jeho nadobúdanie, nakladanie a hospodárenie s ním upravia osobitné zákony (zák. 138/1991 Zb. o hospodárení obcí, ako aj zásady hospodárenia s majetkom obce Lednické Rovne).
3. Obec Lednické Rovne sa **Rámcovou zmluvou o spolupráci zo dňa 27.09.2012** zaviazala, že bude súčinná pri realizácii projektu “*Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa*”, ktorej cieľom je vybudovanie 2. kazety rozšírenia kapacity skládky
4. Obec Lednické Rovne sa v zmysle **Zmluvy o uzatvorení budúcej zmluvy o založení spoločného podniku zo dňa** 27.09.2012 zaviazala, že ako vlastník pozemku pod plánovaný projekt “*Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa*” vloží tento do spoločného podniku (MEGAWASTE Lednické Rovne s.r.o.). V prípade, ak nebude možné previesť vlastnícke právo k predmetnému pozemku, zaväzuje sa Obec Lednické Rovne zabezpečiť uzatvorenie dlhodobého nájomného vzťahu k predmetnému pozemku, a to minimálne na dobu určitú – do skončenia II. etapy.
5. V zmysle projektu “*Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa*” sa predmetným pozemkom rozumie pozemok **KNC parc. č. 365/5** o výmere **16714 m2**, druh pozemku: **Ostatné plochy**, nachádzajúci sa **v katastrálnom území Horenice**, obec Lednické Rovne, okres Púchov, ktorý je zapísaný na **LV č. 584** vedený pre **katastrálne územie Horenice**.

**Článok 1**

**Vymedzenie pojmov a skratky**

1. Pokiaľ nebude ďalej uvedené inak, potom budú mať výrazy použité v tejto zmluve, ako aj v zmluvách súvisiacich nasledovný význam:
   1. **Integrované povolenie (IPKZ) –** pod týmto pojmom zmluvné strany rozumejú znenie písomného rozhodnutia SIŽP č. 807-16785/2012/Chy/770170103-Z8 zo dňa 21.06.2012 na zmenu a doplnenie integrovaného povolenia č. 2159/770170103/357-Chy zo dňa 16.08.2004 na vykonávanie činnosti v prevádzke „Skládka odpadov Podstránie – Lednické Rovne“, ktoré bolo doplnené rozhodnutím č. 807-16785/2012/Chy/770170103-Z8 zo dňa 21.06.2012, ktoré nadobudlo právoplatnosť dňa 19.07.2012.
   2. **II. etapa rozšírenia kapacity skládky**– pod týmto pojmom zmluvné strany rozumejú prevádzkovanie skládkového telesa „Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa“, ktorá zahŕňa:
   * prípravu projektovej dokumentácie pre vydanie stavebného povolenia, proces vydania stavebného povolenia a prípravné práce pred začatím samotnej realizácie budovania kazety č. 2,
   * vybudovanie kazety a potrebného zázemia, vydanie kolaudačného rozhodnutia a aktualizácia IPKZ
   * začatie činnosti 2. kazety rozšírenia – začatie činnosti predstavuje zahájenie samotnej činnosti ukladania odpadu a riadenia činnosti skládky podľa IPKZ,
   * ukončenie činnosti 2. kazety rozšírenia naplnením jej kapacity,
   * uzatvorenie a rekultivácia kazety 2. kazety v súlade so schválenou projektovou dokumentáciou z prostriedkov viazaných ako účelová finančná rezerva,
   * monitoring uzatvorenej a rekultivovanej kazety č. 2 po dobu 30 rokov. Po ukončení tohto 30 ročného monitoringu sa končí prevádzkovanie na kazete č. 2 a končí sa aj Etapa č.2 projektu „Integrovaný systém nakladania s komunálnym odpadom v regióne Lednické Rovne“.
   1. **ukončenie životnosti skládky** - pod týmto pojmom zmluvné strany rozumejú ukončenie zneškodňovania odpadov skládkovaním na základe topografického zamerania a oznámenia SIŽP, ktoré má povinnosť zaslať prevádzkovateľ skládky SIŽP,
   2. **skládka -** pod týmto pojmom zmluvné strany rozumejú, ak nie je uvedené inak, výlučne Skládku odpadov - Podstránie Lednické Rovne – II. etapa,
   3. **SIŽP** - pod touto skratkou zmluvné strany rozumejú úrad - Slovenskú inšpekciu životného prostredia,
   4. **TKO** - pod touto skratkou zmluvné strany rozumejú tuhý komunálny odpad.

2. Okrem pojmov vymedzených v bode 1. tejto zmluvy, ak bude určitý pojem vymedzený na inom mieste tejto zmluvy, na účely zmluvy bude mať význam, ktorý mu je priradený v príslušnom bode tejto zmluvy, s výnimkou prípadu, ak z vymedzenia tohto pojmu je zrejmé, že jeho význam platí len pre príslušný bod zmluvy alebo len pre niektoré body tejto zmluvy.

3. Každý odkaz na zmluvnú stranu bude zahŕňať aj jej právnych nástupcov ako aj postupníkov a singulárnych nadobúdateľov práv alebo záväzkov.

4. Výrazy vymedzené v jednotnom čísle a/alebo v základnom gramatickom tvare budú mať v tejto zmluve rovnaký význam aj keď budú použité v množnom čísle a/alebo inom gramatickom tvare a naopak.

**Článok 2**

### Predmet nájmu

1. Predmetom tejto zmluvy je záväzok prenajímateľa prenechať nájomcovi na dočasné užívanie nehnuteľnosť špecifikovanú v ods. 2 tohto článku tejto zmluvy a záväzok nájomcu užívať predmet nájmu v súlade s ustanoveniami tejto zmluvy a platiť za nájom riadne a včas dohodnuté nájomné.
2. Prenajímateľ vyhlasuje, že je výlučným vlastníkom pozemku **KNC parc. č. 365/5** o výmere **16714 m2**, druh pozemku: **Ostatné plochy**, nachádzajúci sa **v katastrálnom území Horenice**, obec Lednické Rovne, okres Púchov, ktorý je zapísaný na **LV č. 584 vedený pre katastrálne územie Horenice**, na ktorom má byť realizovaná II. etapa rozšírenia kapacity skládky podľa príslušných projektových dokumentov, ako aj podľa vydaného integrovaného povolenia.

List vlastníctva č. 584 tvorí prílohu č. 1 k tejto nájomnej zmluve.

1. Prenajímateľ prehlasuje, že na Predmete nájmu neviaznu žiadne obmedzenia vlastníckych práv, najmä záložné práva, vecné bremená, hypotéky, práva trvalého užívania a iné právne a faktické povinnosti tretích osôb. **Pokiaľ ide o konanie , ktoré bolo vedené na Okresnom súde v Považskej Bystrici pod spis. zn. 8C/84/2012 o určenie vlastníckeho práva k parc. KN C č. 365/5 zo dňa 25.07.2012 a toho času je vedené na Krajskom súde v Trenčíne, spis zn. 5Co/753/2014,** v súvislosti s týmto konaním prenajímateľ prehlasuje, že toto konanie, resp. jeho výsledok nijako neohrozuje nájomný vzťah založený touto zmluvou a nie je spôsobilé akokoľvek narušiť činnosť nájomcu pri výstavbe a prevádzkovaní skládky tuhých komunálnych odpadov Podstránie – Lednické Rovne II. etapa. V prípade, že toto súdne konanie bude mať akýkoľvek vplyv na práva a povinnosti nájomcu založené touto zmluvou, prenajímateľ prehlasuje, že bude znášať všetky prípadné dopady a škody vzniknuté týmto nájomcovi. Ak by rozsah týchto dopadov bol taký závažný, že znemožní realizáciu spolupráce a naplnenie záväzkov zo zmlúv súvisiacich, považovalo by sa takéto konanie zo strany prenajímateľa za zmarenie investície a tento by okrem reálne vzniknutej škody bol povinný zaplatiť nájomcovi aj zmluvnú pokutu vo výške 200.000,- EUR (slovom dvestotisíc euro),a to v lehote 10 dní, odo dňa, kedy si ju nájomca voči nemu písomne uplatní.
2. Prenajímateľ prehlasuje, že pred podpisom tejto zmluvy neuzavrel a po podpise tejto zmluvy neuzavrie najmä žiadne nájomné zmluvy, záložné zmluvy, zmluvy o zriadení vecných bremien, hypotéky a iné zmluvy s inou treťou osobou, týkajúce sa Predmetu nájmu.
3. Prenajímateľ prehlasuje, že investície vynaložené nájomcom k splneniu účelu tejto zmluvy, najmä finančné prostriedky, technológie, know-how, výsledky duševnej a intelektuálnej činnosti, všetky hnuteľné a nehnuteľné veci so svojimi súčasťami a príslušenstvom, ktoré súvisia alebo budú umiestnené na Predmete nájmu sú vo výlučnom vlastníctve nájomcu. **Zmluvné strany podpisom zmluvy berú na vedomie, že teleso skládky vrátane jej príslušenstva, ktoré bude na Predmete nájmu vybudované, bude vo výlučnom vlastníctve nájomcu.**

**Článok 3**

## Účel nájmu

1. Prenajímateľ touto zmluvou prenecháva Predmet nájmu do užívania nájomcovi za účelom využitia Predmetu nájmu:
   * + na vybudovanie Skládky odpadov - Podstránie Lednické Rovne – II. etapa a potrebného zázemia k uvedenej skládke,
     + na uskutočnenie všetkých úkonov nevyhnutých k zabezpečeniu prevádzky Skládky odpadov - Podstránie Lednické Rovne – II. etapa

v súlade s projektom „*Skládka odpadov – Podstránie Lednické Rovne, Integrovaný systém nakladania s komunálnym odpadom v regióne Lednické Rovne II. etapa*”

## Článok 4

###### Doba nájmu

1. Zmluva sa dojednáva na dobu určitú, a to odo dňa podpisu tejto zmluvy oboma zmluvnými stranami a zároveň odovzdaním predmetu na základe preberacieho protokolu, do ukončenia II. Etapy rozšírenia kapacity skládky. Nájom začína plynúť dňom podpisu tejto zmluvy oboma zmluvnými stranami, nie však skôr ako dňom protokolárneho odovzdania a prevzatia predmetu nájmu podľa článku 6 odsek 1 tejto zmluvy.

**Článok 5**

Nájomné a jeho splatnosť

1. Zmluvné strany sa dohodli na nájomnom nasledovne:
   1. Od začiatku trvania nájomného vzťahu do dňa kolaudácie telesa skládky je nájomné stanovené vo výške 1,- EURO ročne (slovom jedno euro ročne). Nájomné na príslušný kalendárny rok bude účtované na základe faktúry vystavenej prenajímateľom do 31.01. daného roka. Nájomné za alikvótnu časť prvého roku prenájmu bude splatné na základe faktúry vystavenej prenajímateľom pri podpise zmluvy.
   2. Odo dňa nasledujúceho po dni, kedy Rozhodnutie o kolaudácii telesa skládky nadobudlo právoplatnosť a zároveň nie je možné sa voči tomuto odvolať (žiadny z účastníkov konania ani dotknutých osôb), až po ukončenie doby nájmu je mesačné nájomné stanovené ako **5% z hodnoty** tržieb za uloženie odpadu bez DPH a bez poplatku za predchádzajúci mesiac. Nájomné za príslušný kalendárny mesiac bude účtované na základe faktúry vystavenej prenajímateľom vždy do 15. dňa kalendárneho mesiaca nasledujúceho, pričom splatnosť faktúry bude vždy minimálne 15 dní odo dňa doručenia faktúry nájomcovi. Nájomca je povinný zaslať prenajímateľovi ako podklad k vystaveniu faktúry výšku tržieb za uloženie odpadu za predchádzajúci kalendárny mesiac za uloženie odpadu bez DPH a bez poplatku do 10. kalendárneho dňa príslušného mesiaca. Výškou tržieb za uloženie odpadu sa rozumie výlučne výška tržieb za uloženie odpadu v 2. kazete skládky.
2. V nájomnom nie sú zahrnuté prípadné náklady na služby spojené s užívaním Predmetu nájmu. Ak takéto náklady počas trvania nájomného vzťahu vzniknú, je tieto povinný uhrádzať výlučne nájomca priamo poskytovateľom týchto služieb.

**Článok 6**

**Práva a povinnosti Prenajímateľa**

1. Prenajímateľ sa zaväzuje odovzdať Predmet nájmu k užívaniu nájomcovi do 48 hodín od podpisu tejto nájomnej zmluvy. O odovzdaní predmetu nájmu bude spísaný preberací protokol podpísaný oboma zmluvnými stranami, v ktorom nájomca potvrdí, že Predmet nájmu je v čase jeho odovzdania spôsobilý k užívaniu na dohodnutý účel.
2. Prenajímateľ je oprávnený vykonávať priebežné kontroly, že nájomca užíva Predmet nájmu v súlade s účelom nájmu dohodnutým touto zmluvou, po predchádzajúcom oznámení nájomcovi min. 48 hod. vopred a v prípade, ak vzniká škoda alebo hrozí značná škoda kedykoľvek po ohlásení sa u nájomcu.
3. Nájomca ku dňu skončenia nájmu je povinný ukončiť využívanie Predmetu nájmu na dohodnutý účel tak, aby bola v plnom rozsahu dokončená rekultivácia skládky. Nájomca sa zaväzuje predložiť prenajímateľovi harmonogram uzatvorenia skládky, rekultivácie skládky a návrh nájomných zmlúv na následný monitoring v zmysle zákona č. 223/2001 Z.z.
4. Prenajímateľ sa zaväzuje, že poskytne nájomcovi akúkoľvek nevyhnutnú alebo nájomcom požadovanú súčinnosť najmä pre plnenie povinností nájomcu z tejto zmluvy a zo zákona.

**Článok 7**

#### Práva a povinnosti Nájomcu

1. Nájomca je povinný starať sa o to, aby na predmete nájmu nevznikla škoda, ktorá by mohla mať negatívny vplyv na užívanie predmetu nájmu.
2. Nájomca sa dňom nadobudnutia platnosti a účinnosti tejto Zmluvy zaväzuje využívať Predmet nájmu len na účel stanovený v článku 3 tejto zmluvy, pričom je oprávnený predmet nájmu dať do užívania/ podnájmu tretej strane iba s výslovným predchádzajúcim súhlasom prenajímateľa. Ak nájomca dá predmet nájmu do podnájmu v rozpore so zmluvou, prenajímateľ má právo od tejto zmluvy odstúpiť.
3. Nájomca je povinný bez zbytočného odkladu oznamovať prenajímateľovi skutočnosti, ktoré majú vplyv na kvalitu užívacích práv nájomcu k Predmetu nájmu, v opačnom prípade prenajímateľ nezodpovedá za škody, ktoré nájomcovi vzniknú.
4. Nájomca je oprávnený užívať predmet nájmu v rozsahu dohodnutom v tejto zmluve.
5. Nájomca je povinný starať sa o Predmet nájmu so starostlivosťou riadneho hospodára a zaväzuje sa znášať všetky náklady na údržbu Predmetu nájmu.
6. Nájomca sa zaväzuje zaplatiť prenajímateľovi náhradu škody, ktorú by spôsobil prípadným porušením jeho povinností. Prenajímateľ si musí takto vzniknutú škodu u nájomcu uplatniť a zároveň musí byť nesporné, že predmetná škoda vznikla priamo v dôsledku porušenia povinnosti zo strany nájomcu. Takto vzniknutú škodu je nájomca povinný uhradiť najneskôr do 14 dní odo dňa, kedy si ju prenajímateľ úspešne uplatní.

**Článok 8**

##### Skončenie nájmu

1. Nájom dohodnutý touto Zmluvou sa pred uplynutím doby na ktorú sa dojednal môže skončiť dohodou oboch zmluvných strán, výpoveďou, alebo odstúpením od tejto:

1. písomnou dohodou medzi prenajímateľom a nájomcom k určitému dňu,
2. výpoveďou zo strany prenajímateľa, pričom prenajímateľ je oprávnený vypovedať túto zmluvu výlučne z dôvodu, ak by nájomca užíval predmet nájmu v rozpore s účelom nájmu dohodnutým v čl. 3 tejto zmluvy, výpovedná doba je 6- mesačná a začína plynúť od prvého dňa mesiaca nasledujúceho po dni doručenia písomnej výpovede
3. písomným odstúpením od zmluvy zo strany nájomcu, ktorý je oprávnený od zmluvy odstúpiť kedykoľvek, ak mu bol predmet nájmu odovzdaný v stave nespôsobilom na dohodnuté užívanie alebo ak sa stane neskôr – bez toho, aby nájomca porušil svoju povinnosť – nespôsobilým na dohodnuté užívanie, ak sa stane neupotrebiteľným.
4. písomným odstúpením zo strany prenajímateľa, ktorý je oprávnený od zmluvy odstúpiť kedykoľvek, ak nájomca napriek písomnej výstrahe užíva predmet nájmu v rozpore s podpísanou zmluvou. Prenajímateľ môže tiež odstúpiť od zmluvy, ak nájomca hoci preukázateľne upomenutý, nezaplatil splatné nájomné ani do splatnosti ďalších dvoch nasledujúcich nájomných.
5. písomným odstúpením od zmluvy zo strany nájomcu, ktorý je oprávnený od zmluvy odstúpiť kedykoľvek, ak preukázateľne doloží, že prenajímateľ zmaril jeho investíciu.

2. Výpovedná lehota v zmysle ods. 1 písm. b) tohto článku zmluvy je 3 mesiace a začína plynúť dňom nasledujúcim po doručení písomnej výpovede nájomcovi.

## Článok 9

**OSOBITNÉ USTANOVENIA**

1. Zmluvné strany sa dohodli, že všetky informácie a skutočnosti, ktoré sú uvedené v tejto zmluve, alebo ktoré budú zmluvnými stranami navzájom poskytnuté na plnenie predmetu tejto zmluvy, tvoria predmet obchodného tajomstva ako ho vymedzuje § 17 Obchodného zákonníka. Zmluvné strany považujú tieto informácie a skutočnosti za dôverné a navzájom sa zaväzujú, že tieto informácie a skutočnosti neprezradia ani inak nesprístupnia tretej osobe bez predchádzajúceho písomného súhlasu dotknutej zmluvnej strany, ani ich nepoužijú v rozpore s dohodnutým účelom pre svoje potreby, a to aj po skončení platnosti tejto zmluvy. Zmluvné strany berú na vedomie, že zmluvná strana, ktorá poruší ustanovenia tejto zmluvy o ochrane dôverných informácií, je povinná druhej strane nahradiť škodu, ktorá tejto strane dôsledkom porušenia zmluvných povinností vznikla.
2. Ustanovenie tohto článku zmluvy nebráni vydaniu akéhokoľvek oznámenia alebo poskytnutiu akýchkoľvek dôverných informácií:
   * 1. s predchádzajúcim písomným súhlasom druhej (dotknutej) zmluvnej strany, ktorý sa v prípade akéhokoľvek oznámenia nesmie neprimerane a neodôvodnene odopierať alebo odkladať;
     2. v rozsahu vyžadovanom všeobecne záväzným právnym prepisom alebo oprávnenou požiadavkou akéhokoľvek príslušného orgánu verejnej moci;
     3. kompetentnému súdu rozhodujúcemu vo veci týkajúcej sa tejto zmluvy;
     4. v rozsahu, v ktorom tieto informácie sú alebo sa stanú verejne dostupnými inak, než v dôsledku porušenia akéhokoľvek záväzku alebo povinnosti zachovávať mlčanlivosť zmluvnou stranou, ktorá informácie zverejnila;
     5. zamestnancom zmluvných strán, iným spolupracujúcim osobám, odborným poradcom, audítorom, právnym zástupcom zmluvných strán a iným osobám, v rozsahu potrebnom na naplnenie účelu zmluvy, pokiaľ sa bude na nich vzťahovať povinnosť mlčanlivosti uložená všeobecne záväzným právnym predpisom a/alebo písomne uložená príslušnou zmluvnou stranou.
3. Všetky úkony súvisiace so zánikom alebo zmenou tejto zmluvy musia mať písomnú podobu a musia byť druhej strane doručené, inak sú neplatné. Zmluvné strany sa dohodli, že všetky písomnosti súvisiace so zánikom alebo zmenou tejto zmluvy si budú doručovať výlučne doporučenými poštovými zásielkami. Ak nie je možné doručiť niektorú písomnosť uvedenú v tejto zmluve zmluvnej strane na adresu jej sídla uvedenú v tejto zmluve a jej iná adresa nie je druhej zmluvnej strane známa, písomnosť sa považuje po troch dňoch od vrátenia nedoručenej zásielky zmluvnej strane za doručenú, a to aj vtedy, ak sa druhá zmluvná strana, sa o nej nedozvie.

## Článok 10

## Záverečné ustanovenia

1. Táto Zmluva nadobúda platnosť dňom jej podpísania obidvoma zmluvnými stranami a účinnosť nadobúda dňom protokolárneho odovzdania predmetu nájmu Prenajímateľom Nájomcovi. V prípade povinnosti zverejnenia zmluvy zo strany obce sa za deň nadobudnutia účinnosti tejto zmluvy bude považovať najneskôr deň jej zverejnenia.

2. Právne vzťahy v tejto Zmluve neupravené sa budú riadiť slovenským právnym poriadkom a príslušnými ustanoveniami Občianskeho zákonníka.

3. Akékoľvek dodatky a zmeny k tejto Zmluve môžu byť urobené len po vzájomnej dohode obidvoch zmluvných strán, v písomnej forme a musia byť potvrdené podpismi obidvoch zmluvných strán. Na iné ako písomne prijaté zmeny sa neprihliada, sú bez právneho významu a právne neúčinné.

1. V prípade, ak niektoré z ustanovení tejto zmluvy je alebo sa v budúcnosti stane z akéhokoľvek dôvodu neplatným, neúčinným alebo nevykonateľným, v takomto prípade platnosť, účinnosť a vykonateľnosť ostatných ustanovení tejto zmluvy nie je dotknutá. Namiesto neplatného, neúčinného alebo nevykonateľného ustanovenia bude platiť primeraná úprava, ktorá sa v rámci prípustnosti platného právneho poriadku najviac približuje tomu, čo si zmluvné strany pri uzatváraní tejto zmluvy želali, a to až do momentu nahradenia neplatného, neúčinného alebo nevykonateľného ustanovenia ustanovením platným, účinným alebo vykonateľným na základe dohody zmluvných strán.
2. Táto zmluva je vyhotovená v štyroch vyhotoveniach rovnakej právnej sily, z ktorých každý účastník obdrží po dvoch vyhotoveniach.
3. Zmluvné strany vyhlasujú, že Zmluvu uzavreli vážne a slobodne, ich zmluvná voľnosť nebola obmedzená, ustanovenia Zmluvy sú pre nich zrozumiteľné a určité, Zmluvu neuzavreli v tiesni ani za nápadne nevýhodných podmienok alebo v omyle, Zmluvu si prečítali, porozumeli jej obsahu a na znak súhlasu s ňou ju vlastnoručne podpísali. Zástupcovia zmluvných strán vyhlasujú, že sú oprávnení zaväzovať zmluvné strany k tomuto úkonu v celom jeho rozsahu.
4. Prílohou č. 1 tejto zmluvy je LV č. 584 pre kat. úz. Horenice

V Považskej Bystrici, .....2015

Za prenajímateľa: Za nájomcu:

............................................... ..................................................

**Obec Lednické Rovne MEGAWASTE SLOVAKIA s.r.o.**

Mgr. Marian Horečný – starosta Ing. Viliam STANÍK – konateľ

..................................................

**MEGAWASTE SLOVAKIA s.r.o.**

Ing. Róbert BUŠFY – konateľ